
פרוטוקול מס' 303
מישיבת ועדת הכלכלה
יום רביעי, ו' בתמוז התשס"א (27 ביוני 2001), שעה 8:45






נכחו:

חברי הוועדה:	אברהם פורז	- היו"ר
	דוד טל
	אופיר פינס-פז

מוזמנים:	עו"ד נהיר סלין	- משרד התעשייה והמסחר
	סטיליאן גלברג	- ראש אגף רעש, המשרד לאיכות הסביבה
	עו"ד אורלי חורש	- לשכה משפטית, המשרד לאיכות הסביבה

יועצת משפטית: אתי בנדלר

מנהלת הוועדה:  לאה ורון

קצרנית:              תמר מרימוביץ

סדר היום: הארכת מועד התקנת תקנות לפי חוק הגנת הצרכן (תיקון מס' 10), התשס"א-2000 
                   בעניין מתן מידע על מכשירים פולטי קרינה. 

        הארכת מועד התקנת תקנות לפי חוק הגנת הצרכן (תיקון מס' 10), התשס"א-2000 
                                     בעניין מתן מידע על מכשירים פולטי קרינה


היו"ר אברהם פורז:

	אני פותח את הישיבה. התקבלה בשעתו הצעת-חוק של חבר-הכנסת אופיר פינס-פז בתיקון מספר 10 לחוק הגנת הצרכן, הקובע כי יש לפרסם תקנות בנושא של מידע בדבר קרינה ממכשיר סלולרי. לפי החוק שהתקבל, יש לפרסם תקנות בנושא זה תוך שלושה חודשים, עם אפשרות הארכה לשלושה חודשים נוספים באישור ועדת הכלכלה של הכנסת. 

	חבר-הכנסת אופיר פינס-פז, האם קראת את המכתב של שרת התעשייה והמסחר?

אופיר פינס-פז:

	 לא. 

היו"ר אברהם פורז:

	אז אני אקרא לך אותו בקול רם: "בהתאם להוראות החוק נערכה עבודת מטה במשרד התעשייה והמסחר ורוכזו תגובות מהגורמים השונים העוסקים בתחום ובהם המשרד לאיכות הסביבה, משרד התקשורת, המרכז למחקר גרעיני, החברות הסוללריות וכו'." 
	
	על סמך המידע שהתקבל גובשו כל מיני עקרונות, שאני לא אקרא אותם. 

	"על מנת להשלים את הכנת התקנות ולאור העובדה כי הנושא חדשני בארץ ובעולם, תידרש למשרד התעשייה והמסחר ארכה של שלושה חודשים, כפי שקובע החוק", ולפיכך מבקשת השרה שניתן לה עוד שלושה חודשים. 

אופיר פינס-פז:

	 מה כתוב בחוק?

היו"ר אברהם פורז:

	שלושה חודשים, וועדת הכלכלה יכולה להאריך בעוד שלושה חודשים. 

אופיר פינס-פז:

	אבל עוד שלושה שבועות נגמרים שישה חודשים. 

לאה ורון:

	 החוק התקבל בתאריך אחד בינואר 2001, ועבר בקריאה השנייה והשלישית. 

אופיר פינס-פז:

	 אני הפניתי שאלה ליועץ המשפטי לממשלה, וביקשתי ממנו תשובה מסודרת - שלחתי גם לאנה שניידר העתק – לשאלה מה קורה כשהמשרד לא מביא תקנות, או לא מביא אותן בזמן. זאת שאלה משפטית מעניינת. 


היו"ר אברהם פורז:

	אתה אמנם יושב-ראש ועדת החוקה, חוק ומשפט של הכנסת, אבל תדע לך שיש תקדים מאד ידוע אצל המשפטנים בקשר לתקנות לפי חוק למניעת מפגעים, כשהותקן חוק ותקנות לא היו. לפני הרבה שנים היתה עתירה תקדימית, וחייבו את השרים להתקין תקנות. אני למשל בעניין תקנות צער בעלי-חיים גם כן מתדיין עם משרד החקלאות בבתי-המשפט. הלחץ המופעל גורם לזירוז. המשרדים עדיין לא עומדים במועדים. קבענו, למשל, שמינהל מקרקעי ישראל יקצה תחנות דלק חדשות כל שנה. 

	הלחץ הזה שאנחנו מפעילים פה עוזר לזרז את העניינים. הוא לא מביא לכך שהמשרדים יעמדו במועדים, אבל הוא בכל מקרה מקצר את הזמן. אני הייתי מציע, בהסכמתך, שניתן להם את הארכה המבוקשת, בתקווה שיעמדו בה. 

אתי בנדלר:

	 הרי איש לא יעמיד לדין שר על כך שהוא לא מתקין תקנות בזמן בניגוד להוראת החוק, ואגב, הפטנט הזה להורות לשר מתי להביא את התקנות הראשונות לביצוע החוק הוא פטנט שאנחנו המצאנו בלשכה המשפטית רק בשנים האחרונות - נדמה לי שפעם ראשונה זה היה לפני שלוש שנים באיזשהו חוק. 

	לפני זה היה כתוב "להתקין תקנות", לא היו מתקינים תקנות, והחוק לא היה מבוצע; אז עכשיו כבר גם להוראה הזאת לא תמיד נענים ולא עומדים בה. יחסי פרלמנט-ממשלה זה לא דבר שכנסת ישראל וממשלת ישראל המציאו לראשונה. מסתבר שהבעיה הזאת קיימת גם במקומות אחרים, ויש מקומות שהם יותר ממושמעים כלפי החוק, ויש מקומות שהם פחות ממושמעים. 

אופיר פינס-פז:

	האמת היא שאין לי שום ויכוח עם השרה דליה איציק. אני רוצה שתדע שדליה איציק תמכה בחוק הזה מהיום הראשון, והיא בעצם זאת שגרמה לכך שהחוק הזה יקבל אישור ממשלה, שהרי אני הבאתי אותו בסוף באישור ממשלה. אין לי שום ויכוח אישי איתה. 

אתי בנדלר:

	 לפעמים לגורמים המקצועיים יש בעיות. 

היו"ר אברהם פורז:

	אנחנו גם נביע את משאלתנו שזאת תהיה הדחייה האחרונה.

אופיר פינס-פז:

	 האם אנחנו מדברים על שלושה חודשים החל מעכשיו?

אתי בנדלר:

	 לא, האמת היא שאין לנו אפילו סמכות לדחות לשלושה חודשים החל מעכשיו. 

היו"ר אברהם פורז:

	שלושה חודשים מרגע שפקעו השלושה חודשים הראשונים. 


אופיר פינס-פז:

	מישהו צריך להגיד לשרה – ואני בטוח שהיא לא מודעת לזה, כי היא לא עוסקת בזה ברמה הזאת – את מה שאמרה עכשיו מנהלת הוועדה. 
	אני מבקש ממך שאתה תכתוב מכתב לשרה, ובו ייכתב שבחוק היה כתוב שלושה חודשים פלוס שלושה חודשים, אלא שהחוק חוקק בתאריך אחד בינואר. חשוב שהיא תדע את זה, ושהיא לא תחיה באיזושהי אשליה. 

היו"ר אברהם פורז:

	אנחנו נבהיר שהארכה היא תום תקופת הארכה החוקית הראשונה. גם אין לנו סמכות לקבוע שהארכה תהיה החל מהיום. 

אופיר פינס-פז:

	חשוב שהשרה תדע זאת. 

אתי בנדלר:

	התאריך 10 ביולי זה המועד האחרון שצריכים להביא את התקנות הראשונות לוועדה. 

היו"ר אברהם פורז:

	אני מבקש ממנהלת הוועדה להסב את תשומת לב השרה לכך ששלושת החודשים מסתיימים בתאריך 10 ביולי. 

אופיר פינס-פז:

	 מי מטפל בתקנות במשרד?

סטיליאן גלברג:

	אני מהמשרד לאיכות הסביבה. 

היו"ר אברהם פורז:

	אז בהסכמתכם, אנחנו מאשרים את זה על דעת הקהל ועל דעתו של יושב-ראש ועדת העבודה הרווחה והבריאות. 

אופיר פינס-פז:

	 אני רק רוצה לשאול מי אחראי על כך מבחינת הדרג המקצועי, והאם מישהו ממשרד התעשייה והמסחר שאחראי לעניין נמצא פה?

נהיר סלין:
	אני עורכת-הדין נהיר. האמת היא שהממונה על הגנת הצרכן, מר קמחי, היה צריך להופיע. 

היו"ר אברהם פורז:

	אני מודה לכם. אנחנו נמשיך ללחוץ על המשרד, כדי שהאינפורמציה הזאת תפורסם. 
תודה רבה, אני נועל את הישיבה. 

	הישיבה ננעלה בשעה 9:00







